
RAPORT

asupra propunerii legislative  pentru modificarea Titlului VII – capitolul I, art.5 din Legea nr.247/2005 privind  reforma în domeniile proprietăţii şi  justiţiei, precum şi  unele măsuri adiacente cu modificările şi  completările ulterioare

                    În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea  legislativă pentru modificarea Titlului VII – capitolul I, art.5 din Legea nr.247/2005 privind  reforma în domeniile proprietăţii şi  justiţiei, precum şi  unele măsuri adiacente cu modificările şi  completările ulterioare, trimisă cu adresa nr. P.l.x. – 889 din 22 noiembrie 2006 şi înregistrată sub nr. 31/1396 din  23 noiembrie 2006.

Potrivit prevederilor art. 75 din Constituţie şi ale art. 92  alin (9)    pct. 2 din Regulamentul Camerei Deputaţilor, Camera Deputaţilor este Cameră decizională. 

Senatul, în  calitate  de primă  Cameră  sesizată, a respins această   propunere  legislativă în şedinţa  din 14 noiembrie 2006.

Consiliul Legislativ  a avizat favorabil iniţiativa legislativă, cu unele observaţii şi propuneri, conform avizului nr. 774 din 31 mai 2006.

Guvernul, prin punctul  de  vedere  transmis  cu adresa nr.1856 din 14 iunie 2006,  nu  susţine adoptarea acestei iniţiative legislative.

Propunerea legislativă supusă dezbaterii are ca obiect de reglementare  modificarea art.5 alin.(1) lit. a) al Titlului VII din Legea nr.247/2006 privind  reforma în  domeniile proprietăţii şi  justiţiei, cu modificările şi  completările ulterioare, intervenţia legislativă constând în crearea posibilităţii persoanelor care dispun de titluri de despăgubire şi titluri de valoare nominale emise de Ministerul Finanţelor Publice de a le  transmite şi  prin acte de  înstrăinare.
În conformitate cu prevederile art. 61 din Regulamentul Camerei Deputaţilor, membrii Comisiei au examinat propunerea  legislativă, menţionată mai  sus, în şedinţa din  30 ianuarie 2007.

La dezbateri, a participat în calitate  de invitat, din  partea  Autorităţii  Naţionale  pentru Restituirea  Proprietăţilor, doamna Ana Maria Velica, şef serviciu.

În urma  examinării  propunerii  legislative,  a punctului  de vedere  al  Guvernului  şi  a legislaţiei  în vigoare, membrii  Comisiei   au  constatat  următoarele:

- titlurile  de despăgubire sunt certificate emise de Cancelaria  Primului  Ministru, prin Comisia  Centrală  pentru Stabilirea  Despăgubirilor, în numele  şi  pe  seama statului român, care încorporează drepturile de creanţă ale  deţinătorilor asupra statului  român, corespunzător despăgubirilor acordate potrivit Legii nr.247/2005 şi care  urmează a fi exersate prin conversia în acţiuni emise de Fondul „Proprietatea”, potrivit  prevederilor  art.3 lit. a)  din Titlul VII al  Legii  nr. 247/2005;
· conform prevederilor art.5 alin. (1)  lit. a)  şi c) din Legea nr.247/2005, titlurile  de despăgubire  au o  durată  limitată, ele  putând fi  transmise numai  prin succesiune, şi nu prin vânzare sau cumpărare înainte  de conversia  lor în acţiuni  emise de Fondul „Proprietatea”;
· potrivit prevederilor  art.12 alin. (4)  din Legea  nr.247/2005, în termen de 30  de zile  de la  constituire, Fondul „Proprietatea” va iniţia procedura legală necesară  pentru  admiterea acţiunilor acestuia la tranzacţionare pe  piaţa  operată de Bursa  de  Valori Bucureşti, astfel  încât dobânditorii  acestor acţiuni să  poată  dispune de acestea, prin vânzare, în orice  moment;
· interdicţia  cesionării  drepturilor ce decurg din titlurile  de despăgubire, care  operează  până la  conversia în acţiuni la  Fondul „Proprietatea”, este  oportună şi a fost  reglementată în scopul prevenirii operaţiunilor speculative cu  aceste  titluri, dobânditorii  urmând a  dispune  de acţiuni, prin vânzare, în conformitate  cu prevederile  Legii  nr.297/2004, privind piaţa  de capital şi a  legislaţiei  în vigoare  în materie.

                    Faţă  de aceste considerente, membrii Comisiei au hotărât, cu unanimitate  de voturi, să  propună Plenului Camerei  Deputaţilor,  respingerea  propunerii  legislative  pentru modificarea Titlului VII – capitolul I, art.5 din Legea nr.247/2005 privind  reforma în domeniile proprietăţii şi  justiţiei, precum şi  unele măsuri adiacente cu modificările şi  completările ulterioare.  


      Din numărul total de 25 membri ai Comisiei juridice, de disciplină şi imunităţi au fost prezenţi la  dezbateri 15 deputaţi.

      În raport de obiectul şi conţinutul său, ce vizează modificarea unei legi organice, propunerea  legislativă face parte din categoria legilor organice.

                      PREŞEDINTE,                                            SECRETAR,
                     Sergiu ANDON                                         George Băeşu 
Consilier

